Smouse maak amok in JHBOnwettige smouse in Johannesburg. Foto: SAPA Onwettige smouse het Donderdag amok gemaak in Johannesburg se middestad en die omgewing tot ŉ stilstand gebring. Die smouse het gesê indien hulle nie in die middestad mag besigheid doen nie, mag mense in winkels ook nie besigheid doen nie. Hulle het ook gesê die Johannesburgse munisipaliteit en die Johannesburgse hooggeregshof neem hulle nie ernstig op nie. “Ons is honger. Hoe is ons veronderstel om vir ons gesinne kos te gee hierdie Kersfees? Al die winkels moet toemaak,” het Dorcas Mlangeni, wat met groente smous, gesê. Mlangeni het gesê hy doen al vir die afgelope twee jaar lank besigheid in Kerkstraat. “Ons verloor inkomste terwyl beamptes salarisse verdien en ŉ goeie Kersfees gaan hê.” Die smouse het in groepe geloop en winkelbestuurders in Kerk-, Small- en Breestraat forseer om hul deure te sluit. Hulle het diegene wat nie hul opdrag uitgevoer het nie, met klippe bestook. ŉ Winkelier wat hulle verontagsaam het, is geskop en met ŉ stok geslaan. Hy het uiteindelik ingestem om sy winkel te sluit nadat die smouse dit wou plunder. Die winkels in die besige Smallstraat is ook toegemaak. Die polisie en Johannesburgse metropolisie het oomblikke later by die toneel opgedaag, maar die winkels het gesluit gebly. Twee smouse is in hegtenis geneem, die situasie was teen 14:00 weer kalm. Die hooggeregshof in Johannesburg het Woensdag beslis dat die smouse se dringende aansoek om weer in die middestad handel te dryf, nie belangrik genoeg is nie. Die saak is tot volgende jaar uitgestel.